जनाब तारिक फतह के बारे में पहले कभी पढ़ने-सुनने में नहीं आया। इस साल -२०१५ की दीपावली के आस – पास जरूर वे भारतीय मीडिया पर बहुत छाये रहे। विगत माह ही मध्यप्रदेश में एक गुमनाम सी आंचलिक साहित्यिक संस्था ‘इंदौर लिट्रेचर फेस्टिवल ‘द्वारा आयोजित सेमीनार एवं पुस्तक विमोचन के साहित्यिक-सांस्कृतिक कार्यक्रम में शामिल होने के लिए तारिक फतह इंदौर आये हुए थे । इस कार्यक्रम में जावेद अख्तर शबाना आजमी ,निर्मला भुराड़िया इत्यादि नामचिन्ह हस्तियां भी मौजूद थीं। इस अवसर परतारिक फतह ने अपने बारे में उन्होंने खुद ही बताया कि वे मूलतः तो पाकिस्तानी हैं। १९८० के दशक में जब पाकिस्तान के महा बदनाम फौजी तानाशाहों ने अभिव्यक्ति की स्वतंत्रता पर हमले तेज किये तो जनाब तारिक फतह पाकिस्तान छोड़ कर कनाडा जा वसे। उनके अनुसार उस कठिन दौर में पाकिस्तान में न केवल अल्पसंख्यक हिन्दुओं,सिखों ईसाइयों और शियाओं पर बल्कि पाकिस्तान की अन्य क्षेत्रीय राष्ट्रीयताओं पर भी भयानक अत्याचार किये गए। पाकिस्तान के प्रगतिशील बुद्धिजीवियों और धर्मनिरपेक्ष विचारकों तथा मेहनतकश वर्ग के जन संगठनों पर भी बर्बर अत्याचार किये गए। तारिक फतह जैसे अनेक लोगों ने उस दौर में पाकिस्तान के फौजी तानाशाहों और कटट्रपंथी मजहबी कठमुल्लों की ‘असहिष्णुता’ का वीभत्स और नग्न रूप बहुत नजदीक से देखा है।